Adige

De riviere de Adige (Duuts: Etsch, Ladinies: Adiç) is ne riviere in t noordn van Italiën. De riviere ontspringt op 1550 meter heugte, noa biej de Reschenpas (Italiaansk: Passo di Resia) in t Duutstalige Zuud-Tirool. Met 409 km is het noa de riviere de Po de längste rivier van Italiën. De Adige streumt duur de plaatsen Meran, Bozen, Rovereto, Trente en Verona noar de Adriatiese Zee. De Adige is ne arg onvoorspelbere riviere; duur smeltwater kan t peil in de riviere rap stiegn, woarduur der völle stroomversnellingn ontstoan. Doarduur kan der op de riviere nich wördn vaarn. Eer belangriekste ziedriviern bint de Passeier, dee noa an Meran in de Adige oetmoondt, de Eisack, dee noa an Bozen in de Adige oetmoondt, de Noce noa an Mezzocorona, de Avisio noa an Lavis en de Fersina noa an Trente. Biej t sloetn van t Verdrag van Saint-Germain in 1919, noa n Eerstn Weerldoorlog, wördn beslötn dat t stroomgebeed van de Adige en eer ziedriviern Italiaansk grondgebeed wördn.